'वैतान सूत्र' अथर्ववेद से सम्बद्ध श्रौत यागों की जानकारी देने वाला एकमात्र उपलब्ध, अतएव महत्त्वपूर्ण सूत्र है। इस श्रौतसूत्र की आठ अध्यायों में विभाजित, 43 कण्डिकाओं में ये श्रौत कर्म बतलाए गए हैं– दर्शपूर्णमास, अग्न्याधेय, उक्थ्य, षोडशी, अतिरात्र, वाजपेय, अप्तोर्याम, अग्निचयन, सौत्रामणी, गवामयन, राजसूय, अश्वमेध, पुरुषमेध, सर्वमेध, एकाह, अहीन तथा कामनाओं के अनुसार अन्य यज्ञों का विधान। प्रस्तुत श्रौतसूत्र की विशेषता– 'होमानादिष्टाननुमन्त्रयते' अर्थात्; विहित होमों के अनुमन्त्रण को ब्रह्मा को सौंपने में है जो अन्य श्रौतसूत्रों की तरह अनुमन्त्रण का अधिकार यजमान को प्रदान नहीं करता। ब्रह्मा के सभी कर्त्तव्य इस श्रौतसूत्र के पहले ही अध्याय में दर्शपूर्णमास यज्ञ के विवरण में प्रतिपादित हैं। कर्ता यानी यजमान का यदि पृथक् निर्देश नहीं हैं, तो सभी ब्रह्मा के ही कर्त्तव्य हैं जिनमें पुरस्ताद्धोम, संस्थितहोम तथा अन्य कोई आहुतियाँ सम्मिलित हैं। कतिपय यजुष् मन्त्रों को छोड़कर ब्रह्मा के अनुमन्त्रण से सम्बद्ध प्राय: सभी मन्त्र अथर्ववेद में छन्दोबद्ध पाए जाते हैं।